ኣባላት ሰልፊ ዴሞክራት፡ ናንሲ ፔሎስን ቻክ ሹመርን ብሓባር ኣብ ዝሃብዎ መግለጺ፡ እቲ ጸብጻብ ``ናይ ፕሬዚደንት ትራምፕ ሓሶት፡ ዘይንቡር ባህርያትን ዝኣልሞ ዝነበረ ሓሶትን ምጥባርን ዘርኢ ዝርብሽ ባህርያት`` ደምሲሱ ኢዩ ኣቕሪብዎ ኢሎም። ሰልፊ ዴሞክራት፡ ምሉእ ትሕዝቶ ናይቲ ዘይተጸየቐ ሰነድ ብምርካብ ንሮበርት ሙለር ኣብ ቅድሚ ባይቶ ብምቕራብ ቃሉ ክህብ ይጽዕት ኣሎ። ብብዙሓት፡ እቲ ሕጂ ዝተፈነወ ጸብጻብ ነቲ ፕሬዚደንት ብገበን ብምኽሳስ ካብ ስልጣኑ ንምእላይ ክሕግዝ ዝኽእል መሳርሒ ኢዩ ተራእዩ ነይሩ። እንተኾነ ስቴይን ሆየር፡ ኣብ ባይቶ መራሒ`ቲ ዝበዝሐ መናብር ዘለዎ ሰልፊ፡ እዚ ኣብዚ ኣዋን ክትግበር ዘይኽእል ጉዳይ ኢዩ ኢሉ። ``ብሓቂ ንምዝራብ፡ ድሕሪ 18 ኣዋርሕ ምርጫ ክካየድ ኢዩ፡ ሽዑ ህዝቢ ኣሜሪካ ክውስኑ ይኽእሉ`` ክብል ስቴይን ሆየር ንሲኤኔኤን (CNN) ሓቢሩ። ፕሬዚደንት ትራምፕ`ከ ብኸመይ መሊሱ?
